**HYRJE**

Shtëpia botuese IDEART vë në dispozicion të mësuesve udhëzues ndihmës për tekstin Historia 5. Në përgatitjen e orëve të veçanta të mësimit nuk mund të jepen receta të gatëshme, prandaj në këtë udhëzim ne japim sugjerime e orientime e modele. Mësuesi mund të mbështetet në këtë botim, por ai është gjithashtu i lirë të zgjedhë strukturën, strategjitë, teknikat e metodat, që atij mund t'i duken më të përshtatshme për të zhvilluar një orë mësimi. Nga kjo del edhe gjykimi se procesi i mësimdhënies është sa shkencë aq edhe art dhe krijimtari. Prandaj mësimdhënia është vlerësuar si proces që bashkon “artin me shkencën”.

Botimi është organizuar mbi bazën e një marrëdhënieje ndërvepruese midis mësuesit dhe nxënësve dhe është udhëhequr nga qëllimi final, që nëpërmjet lëndës së historisë, të kontribuohet në mënyrë efektive për edukimin e nxënësve.

Nisur nga ky synim botimi sjell praktika që mundësojnë përmirësimin e cilësisë së mësimdhënies. Theksi është vënë jo vetëm në parashtrimin teorik të ideve e ҫështjeve të parashtruara në program nga ana e mësuesit, por më së shumti në format, metodat e teknikat që nxisin e orientojnë nxënësit për të vepruar në mënyrë të pavarur, për të mësuar e vetëmësuar.

Në këtë libër ju do të gjeni:

*• Koha mësimore për çdo tematikë dhe temë*

*• Planin mësimor vjetor*

*• Modele mësimi për çdo temë të tekstit mësimor*

*• Situata të sugjeruara – veprimtari, projekt, teste*

*• modele të testeve për orët e vlerësimit përmbledhës*

*• Skema, grafikë e tabela në tema të ndryshme mësimore*

*• Rubrika si provo veten, bisedo, diskuto, lidhja me të sotmen, fjalor, detyra si dhe rubrikën "unë mësova që".*

Libri është ndërtuar mbi bazën e zbatimit të kompetencave kyçe nga ana e nxënësit gjatë procesit të mësimdhënies dhe nxënies. Për të realizuar në praktikë, mësuesi duhet të mbajë parasysh lidhjen e kompetencave kyçe me kompetencat e lëndës. Mbështetur në këto kompetenca, Ju duhet të zgjidhni situata, veprimtari, metoda e mjete të përshtatshme gjatë procesit të të nxënit. Kompetenca është integrim njohurish, aftësish, qëndrimesh e vlerash që nxënësi duhet të fitojë gjatë procesit të të nxënit.

Lënda e Historisë në shkallën e dytë të kurrikulës, klasa e pestë, është e shtrirë përgjatë 35 javëve mësimore, me 1 orë në javë.

Në përgatitjen e klëtij punimi jemi udhëhequr nga ideja se mësuesi i historisë duhet të përpiqet të ndryshojë e të përmirësohet, sepse mësimi i historisë në një Europën demokratike kërkon:

*• Formimin e individit si qytetar përgjegjës e aktiv.*

*• Mirëkuptimin e besimin e ndërsjellë midis popujve.*

*• Zhvillimin e vlerave themelore si tolerance, mirëkuptimi reciprok etj.*

*• Qytetarë europianë me identitetin e vet individual e kolektiv.*

*• Te rinj me aftësi intelektuale, me përgjegjshmëri, nëpërmjet dialogut, kërkimit historik dhe nëpërmjet debatit të hapur.*

Çdo mendim, vërejtje apo sugjerim nga ana juaj është pjesë e përmirësimit të punës tonë.

Duke besuar që ky botim do t'ju ndihmojë sado pak në punën tuaj, Ju urojmë vit të mbarë shkollor e suksese në misionin tuaj fisnik të mësuesisë!